Jong man ‘herstel wonderbaarlik’ ná tref-en-trapJeremy Barnard. Foto: Verskaf Die jong man wat in ŉ koma was nadat hy van sy motorfiets af gery is, is wonderbaarlik aan’t herstel. “Daar is vir my gesê dat my seun permanente breinskade gaan hê, dat hy moontlik nooit weer gaan loop nie en dat baie min mense herstel van die beserings wat hy opgedoen het. “Ek het net geweier om dit te aanvaar en gesê julle het geen idee waartoe ons God in staat is nie.” Rouvé Barnard glo haar seun, Jeremy (21), sal ten volle herstel nadat hy op 9 Junie in die vroeë oggendure op die hoek van Nelson Mandelarylaan en Parfittlaan in Bloemfontein deur ŉ bakkiebestuurder van sy motorfiets af gery is. “Hy sterk bo ons grootste verwagtinge aan. Hy kon oor die naweek sy wagwoord vir sy skootrekenaar en selfoon onthou. Sy tragea is uitgehaal en hy praat met ons. Hy eet gewone kos en sy hond het die naweek vir hom kom kuier.” Jeremy sterk tans aan by ŉ rehabilitasiesentrum in Bloemfontein nadat hy vir meer as ses weke in die hospitaal was. Volgens Barnard sal haar seun hopelik teen die einde van die jaar ontslaan word. “Hy kan nog nie loop nie aangesien sy spiere gekrimp het en senuwees aangetas is omdat hy so lank in dieselfde posisie gelê het. Hy moet nou leer om weer sy maagspiere te gebruik sodat hy sy beenspiere kan oefen.” Volgens Barnard steun sy van die begin af op haar geloof en is daar gebede en boodskappe van bemoediging van oor die wêreld vir Jeremy. “Tot dusver het alles reggekom en ek glo daar gaan ook in alle ander opsigte genesing kom.” Khathazile Tolong (43) sal intussen weer later die maand in die Bloemfontein-landdroshof verskyn in verband met die tref-en-trap-botsing waarin Jeremy ernstig beseer is. Tolong het ná die ongeluk glo nie stilgehou nie. Tolong, ŉ streeksekretaris van die ANC in die Noord-Kaap, is in Junie op borgtog van R1 000 vrygelaat. Ondersoekers het Tolong net minder as ŉ week ná die ongeluk in De Aar opgespoor en in hegtenis geneem. Hy word in dié stadium van roekelose en nalatige bestuur aangekla.